safouaneb/arywiki huggingface dataset:
كارديف

كارديف (بلينݣليزية: Cardiff، بلويلزية: كايرديد - Caerdydd) هي لعاصيما د ويلز من 1995 و اكبر مدينة فيها. جات ف لجنوب ڭاع د لبلاد، و كاطل على لقناة د بريسطول، اللي هي طرف من لمحيط لاطلسي. تيسكنو فيها تقريبا 350. 000 واحد، و هو اللي تيخلّيها تكون ف الترتيب رقم 11 ما بين اكبر لمدونا د لمملكة لمتاحدة. كارديف عندها تاريخ قديم فايت 2000 عام، و كانت من لمدونا اللي حكموها الرومان ف بريطانيا. هي مدينا سياحية بزاف، و تيزوروها تقريبا كتر من 18 لمليون د الناس كل عام.
سلوى رشدان

سلوى رُشدان (مزيودة ف 1986 ف مراكش) عالمة و باحتة مغريبية ف مجال لبيئة و الديناميكية ديال التنوع لبيولوجي، خدّامة دابا ف وكالة لفضاء لميريكانية نازا. حياتها. دوّزات رُشدان قرايتها كاملة ف مراكش، و خدات لباك من ليسي قاضي عياض ف 2003. ف 2006، خدات ليصونص ف لبيئة من جامعة لقاضي عياض. جات اللولة ف ماسطر ديال "لبيئة و ديناميكية التنوع لبيولوجي". كملات قرايتها ب الدوكتورا ب "ابحات على امكانية تاقلم لقيطاع لفيلاحي و لانضمة لبيئية معا التبدال د لمناخ، ف اطار تشخيص لمخاطر ديالو و تحديد طرقان التعامل معاه، على ود لوصول ل استراتيجية متكاملة، و برامج تنفيذية كاتسمح ب لحد من لاتار السلبية ديالها، و اعداد بدائل ممكنة على ود حماية الطاقات لانتاجية و لاستفادة من لعوام لي كاطيح فيهم الشتا". ولّات سلوى رشدان مركّزة بشكل كامل على لابحات، و قدرات باش تشارك ف بزاف د لمؤتمرات عالمية ديال الصيونص، و ستافدات من بورس ديال عدد د لمنضمات بحال لامم لمتحدة، لمنضمة لاسلامية ديال التربية و لعولوم و التقافة، و لهيئة لالمانية ديال التبادل التقافي. دارت مشروع ديال بحت علمي على ربط لعوامل لمناخية و لاجتماعية و لاقتصادية، على ود تعزيز لامن د لماكلة ف لمغريب ف 20 عام الجاية. هاد لمشروع ختارتو لمنضمة الدولية ديال لبحت والتحليل و التدريب حول التغيرات المناخية، لي لمقر ديالها ف واشينطون، باش يكون من بين 24 مشروع (من اصل 220) لي تعطات ليهم منحة. ف 2013، ملي كان ف عمرها 27 عام، بدات كاتخدم ف وكالة نازا لميريكانية. رشدان عضوة ف نادي الصحافة لعلمية ف مراكش من 2003، و لاتحاد الدولي ديال الدراسات لعلمية د السكان. و هيّ متطوعة متخصصة ف لمنتزه لوطني ديال توبقال.
سانت جونز

سانت جونز ولاّ سان جونز (بلينݣليزية: Saint John's) هي لعاصيما د انتيݣوا وباربودا و اكبر مدينة فيها. جات ف الشمال لغربي د لجزيرة د انتيݣوا و كاطّل على لبحر د لكاريبي. هي لمركز د لحكيم ف لبلاد من لوقت د لستيعمار ديالها ف 1632، و بقات هي لعاصيما تا مورا لاستقلال ف 1981. تيسكنو ف سانت جونز كتر من 22. 000 واحد، و فيها اكبر مرسا و اكبر مطار ف انتيݣوا وباربودا.
حوكومة أخنوش تانية

حوكومة اخنوش تانية هي لحوكومة د لمملكة د لمغريب من 23 اكتوبر 2024، ف لولاية تشريعية حضاش د مجليس نواب.
مدرسة

المدرسة ولا السكويلة هي واحد الفضاء تعليمي فيه كيتعلمو الدراري و الدريات مختلف العلوم، و كاتقسم القراية فيها لبزاف د المراحل بحال الابتدائي و الاعدادي و الثانوي و كاتسمى بالدراسة الاولية و بزز من التلامذ يدوزو منها. التعليم المبزز. المدرسة تاتكون على حساب الدول اما مبززة ولا اختيارية و على واحد المدة زمنية مختالفة. التدريس المبزز بقانون المدرسة الابتدائية كيبدا عادة من لعمر د 6 سنين. خلال هاد المرحلة، كيتعلم الطفل الاساسيات ديال التعلام على ود لقراية و الكتابة و الحساب. المرحلة الابتدائية مهمة ل الطفل، و كاتبني شخصيتو، و كاتحسّن مواهبو. لمدارس كيساهمو ف تطوير افكار الطلاب و كيعاونوهم ف لفهم، و كايمساهمو حتى ف تطویر الحس ديال التحليل، و التعبير، و الملاحظة، و الانتقاد. المفهوم ديال جمع الطلاب معا بعضياتهم ف مكان محدد على ود التعلام، كان موجود من العصور الكلاسيكية القديمة. المدارس الرسمية تدارت من زمان اليونان القديمة. فاليونان القديمة كان مفهوم المدرسة مبني على النقاشات، و كانت المدارس ف ديك الفترة كاتسمى "اكاديمية".
هشام بنوزا

هشام بنوزا (تزاد ف 21 مارس 1991) هو كورور مغريبي د الپيكالات.
عبدو شريف

عبدو شريف (مزيود ف 1971، توفى ف 8 مارس 2024) موغني مغريبي كانت كايتلقّب ب "لعندليب الجديد". سميتو لحقيقية عبد الله التازي. حياتو. تزاد عبد الله التازي ف الدارلبيضا ف عائلة فنية عريقة. عمّو هوّ عبد الوهاب اكومي، لي كان من روّاد لمزيكة لمغريبية. و التلميد ديالو كان محمد السعدي لي كان عضو مؤسس ف لفراقي د جيل جيلالة و ناس لغيوان. ف 1999، غنّى عبدو شريف ف دار لؤپيرا لمصرية قدّام جمهور كبير لي كان كيبغي عبد الحليم حافظ (لملقّب ب "العندليب الاسمر")، و هاد النجاح خلا لمصريين يعتابروه لولد الشرعي ديال واد النيل، و تلقّب ب "العندليب الجديد". عبدو شريف كان متاتر ب عدد ديال لمشاهير ديال الطرب، بحال نيت عبد الحليم حافظ، لموغني لفرانساوي لارميني شارل ازناڤور، و لموسيقي سليم الهلالي. اعمال ديالو. شارك عبدو شريف ف عدد ديال لاحدات لفنية لكبيرة، منها:
داڤيد بن باروخ كوهين أزوغ

رابّي داڤيد بن باروخ كوهين ازوغ ولا بابا دودو كان واحد من السادات د اليهود ف المغريب، كان معروف بالحكمة ديالو و خدمتو للناس. و هوّ لوالي الصالح اللخر من السلالة ديال كوهين ازوغ. الضريح ديالو كاين فڤيلاج اغزو حدا ولاد برحيل شرڭ تارودانت. الضريخ د هاد الرابّي تايحجو ليه اليهود المغاربة فالهيلولة من ڭاع البلايص. حياتو. تزاد ربي داڤيد بن باروخ كوهين ازوغ فالربع اللخر د القرن التسعطاش ففاميلة د الكاباليين اللي كانت موقرة بزاف فولاد برحيل و ف ڭاع جوايه سوس، و كان كيتعتابر من الناس المقدسين عند اليهود فجهة سوس ماسة. اليهود فهاد البلاصة عندهم تاريخ طويل مع المسلمين، حيت كانو عايشين مجموعين بتقاليد مشتاركة و جورة مزيانة. مات الرابّي داڤيد ف 12 مارس 1953 و كانت هاد مصيبة كبيرة عند الطايفة اليهودية د تارودانت.
بريدج تاون

بريدج تاون ولاّ بريدجطاون (بلينݣليزية: Bridgetown - بلمعنا د "لمدينا د لقنطرا") هي لعاصيما د باربادوص و اكبر مدينة فيها. جات ف لجنوب لغربي د لبلاد، و كاطّل على لبحر د لكاريبي. حيت لبلاد صغيرا ومافيهاش لمدون بزاف، لاغلبية د الناس ف باربادوص كيسمّيو لعاصيما غي "تاون" ولاّ "لمدينا". تبنات بريدج تاون ف 1628 من لبحّارا لينݣليز اللي دخلو للمنطقة. تيسكنو فيها تقريبا 100. 000 واحد، و فيها 10 ديال السفارات ديال بلدان. لمدينا لقديما ديالها و لحامية لعسكريا اللي تابعا ليها داخلين ف اللائحة د التراث العالمي د ليونيسكو من 2011.
ناساو

ناساو (بلينݣليزية: Nassau) هي لعاصيمة د باهاماس و اكبر مدينة فيها. جات ف الشمال لغربي د لجزيرة د نيو پروڤيدونس، و تيسكن فيها شويا كتر من 300. 000 واحد. تاسسات ف 1670 من لينڭليزيين اللي جاو ل لمنطقة، و سمّاوها تشارلز تاون (لمدينة د تشارلز)، على سميت لماليك ديالهم ديال ديك لوقت، تشارلز التاني. تعرفات ناساو ف التاريخ ب لقراصنة اللي كانو ساكنين فيها ف لقرن 18 (لقراصنة د لكاريبي)، و اللي دارو جمهورية ديالهم تما، بقات 5 سنين. دابا ناساو معروفة ب السياحة و التبحار، و تيمشيو ليها بزاف د لميريكانيين ل لعطلة حيت قريبة ليهم.
بيلموپان

بيلموپان (بلينݣليزية: Belmopan، بالصبليونية: Belmopán) هي لعاصيمة د بيليز و تالت اكبر مدينة فيها، من مورا لمدون د "بيليز سيتي" (اللي كانت عاصيمة تال 1970) و "سان اڭناسيو". جات ف لغرب د لبلاد، على لواد ديال بيليز. هي اصغر عاصيمة ف لارض د لقارة د اميريكا، و وحدا من اصغر لعواصم ف لعالم. تيسكنو فيها شوية قل من 20. 000 واحد. بيلموپان مدينة جديدة، تبنات باش تكون عاصيمة و بدا لبني ديالها ف 1967. من مورا 3 سنين، ف 1970، ولاّت هي لعاصيمة د بيليز.
كينݣسطون

كينݣسطون (بلينݣليزية: Kingston) هي لعاصيما د جامايكا و اكبر مدينة فيها. جات ف لجنوب الشرقي د لبلاد و كاطّل على لبحر د لكاريبي. تيسكنو فيها شويا كتر من 650. 000 واحد، و هو اللي خليها تكون وحدا من اكبر لمدون ف لكاريبي، و اكبر مدينا كاتهضر فيها لينݣليزية جات ف لجنوب د ميريكان ف النص لغربي د لارض. تاسسات كينݣسطون ف 1692، و ولاّت هي لعاصيما د لمستعمرة د جامايكا ف 1872. بقات هي لعاصيما تا مور ما ستاقلات لبلاد من بريطانيا ف 1962. كينݣسطون فيها جوج مطارات، واحد دولي و واحد محلي، و لكن تا واحد فيهم ما هو اكبر واحد ف لبلاد (جا ف مونطيڭو بي ف الشمال).
عارف الحاج

عارف هيثم العارف الحاج محمد (تولد ف 28 ماي 2001 ف اربد) هو كوايري اردني تيلعب مع لمنتخب ديال لاردن و مع لفرقة ديال نادي لحسين د اربد.
نتيخابات رياسية د لميريكان 2024

النتيخابات الرياسية د لميريكان 2024 هيّ النتيخابات الرياسية نمرة 60 ف لميريكان، لي كاتّدار مرة كلّا 4 سنين. التصويت ديال الناخبين داز ف 5 نونبر 2024، و النتايج ديالها تعلنو النهار لي موراه، ب الرباح ديال دونالد طرامپ من لحيزب الجمهوري، ضد لمرشحة كامالا هاريس من لحيزب الديموقراطي، لي كانت نايبة الرئيس من 2021 تال لبدية د 2025. ف اللول كان الرئيس دجو بايدن هوّ لي مرشح باش يعاود يتنتاخب على لحيزب الديموقراطي، ولايني بسباب لاداء ديالو الضعيف ف لمناضرة الرياسية د يونيو 2024، بزاف ولّاو خايفين بلي لعمر و لمشاكل الصحية ديالو ماغاديش يخليوه يكمّل مزيان، و ضغطو عليه باش يتنازل على الترشح. وخا رفض ف اللول، بايدن تخلى على الترشيح ف 21 يونيو، باش يكون تاني رئيس ميريكاني حالي كيدير هادشي من 1968، فاش ليندون دجونصون تنازل على الترشيح ل ولاية تانية. بايدن دعم النايبة د الرئيس كامالا هاريس باش تترشح على لحيزب الديموقراطي، و ولات لمرشحة الرسمية ف 5 غشت. هاريس ختارت تيم والتز، لعامل ديال ولاية مينيصوطا، باش يكون النايب ديالها. دونالد طرامپ، لي كان سبق ليه كان رئيس د ميريكان، مابين 2017 و 2021، كان خسر قدام بايدن ف لانتخابات الرياسية د ميريكان د 2020. ف الجمع لعام ديال لحيزب الجمهوري د 2024، تّختار مرشح على لحيزب معا النايب ديالو دجيمس ڤانس. ف 6 نونبر 2024، تّعلن بلي طرامپ و ڤانس ربحو لانتخابات، باش يكونو الرئيس نمرة 47 و نايب الرئيس نمرة 50 ديال لميريكان. و تلقّاو تهنئات من بزاف د السياسيين ف لعالم. غادي يبداو لمناصب ديالهم بشكل رسمي ف 20 يناير 2025.
محمد لخصاصي

محمد لخصاصي (مزيود ف 1944 ف مراكش، توفى ف 22 غشت 2024 ف الرباط) هوّ سياسي و ديپلوماسي مغريبي. لخصاصي كان قيادي ف حيزب لاتحاد لاشتراكي، و كان شاد منصب ديال سفير د لمغريب ف سوريا. لكاريير. لاكاديمية. لخصاصي كان استاد جامعي ديال التاريخ ف جامعة محمد لخامس ف الرباط، و كان متخصص ف لعلاقات بين لمغريب و جزاير قبل لاستعمار لفرانساوي. السياسية. بدا محمد لخصاصي لكاريير السياسية ديالو ب منصب ديال لكاتب لعام د لاتحاد لوطني ديال الطالابا د لمغريب. تّحكم عليه بسباب هادشي غيابياً ب لاعدام، معا بزاف د لمناضلين ليساريين. ف 20 غشت 1980، جاهم عفو ملكي. شد لخصاصي عدد د لمناصب لقيادية ف لاتحاد لاشتراكي د لقوات الشعبية، منها رئيس مؤتمر لحيزب، و كان نائب برلماني على مراكش عدد د لمرات. كان لخصاصي ضمن جناح لفقيه لبصري، و كان مسؤول على راديو "مغرب الشعوب" ف ليبيا ف اللخر د الستينات. كان من بين لي تحاكمو مور احدات مولاي بوعزة ف مارس 1973، ف مجموعة عمر دهكون. الديپلوماسية. ف 7 نونبر 2008 تعيّن لخصاصي سفير د لمغريب ف سوريا، و بقى ف هاد لمنصب تال 2012.
ليستة د السفرا د لمغريب ف سوريا

هادي ليستة د السفرا لي متّلو لمغريب ف سوريا، من فاش بداو لعلاقات بين لمغريب و سوريا ف 1956.
ميشيل پونزيك

ميشيل پونزيك (مزيود ف 11 مارس 1927 ف الرباط، توفى ف 25 اكتوبر 2010 ف پارون) هوّ توارخي و اركيولوجي فرانساوي. لخدمة ديالو مركّزة سيرتو على لاركيولوجيا ف لمغريب. حياتو. پونزيك قرا لفلسفة و لاداب ف الجامعة د الرباط.
عتيق لولاني

الاسعافات اللولانية هي واحد العلاج طبي سريع و مؤقت اللي كيتدار ل انسان اولا حيوان مريض ولا مضروب. الهدف هو لوصول ل افضل حالة صحية ممكنة ب ادوات ولا مهارات علاجية بسيطة، حتى تجي المساعدة الطبية الكاملة. ف الغالب، الاسعافات اللولانية عبارة على خطوات طبية بسيطة ولكن ديما كتقدر تعتق حياة المضروب. الشخص اللي كيدير الاسعافات اللولانية ماشي بالضرورة يكون عندو مهارات ولا تقنيات طبية عالية، يكفيه التدرب على شوية ديال المهارات ب ستعمال دوزان بسيط. تاريخ د الاسعاف اللولاني. لفكرة د الاسعاف اللولاني بانت لمرة اللولة في اوروپا ف القرن 11 مع فرسان القديس يوحنا اللي كانو ف جيوش الحملات الصليبية، حيث كانو كيدربو لفراقي ديال الفرسان باش يعاونو لمجروحين فالمقاتلة. ولايني فكرة العناية بالمرضى والجرحى ف الحروب كانت موجودة ف حضارات شرقية بزاف قبل هاد الفترة ب قرون، و كان التمريض و الاسعاف من المهام الرئيسية ديال لعيالات ف فترات الحروب و المعارك. الاهداف تاع الاسعافات اللولانية. الهدف الاساسي ديال الاسعافات اللولانية هو منع لموت ولا التدهور و الاصابات الخطيرة. يمكن تلخيص لاهداف الرئيسية ديال الاسعافات اللولانية ف تلاتة د النقاط اساسية لي هي: 1. الحفاظ على حياتو 2. توقيف الضرر ولا الاذى، بحال ابعاد المريض من مصدر الخطر ولا بلاصت لكسيدا، و الضغط على الجروح باش نوقف النزيف. 3. تقوية الشفا من خلال توفير العلاج اللولاني ديال لاصابة الحروب والصراعات المسلحة كان عندها الدور الكبير في تطوير مفهوم الاسعاف اللولاني، بحيت الحرب الاهلية لميريكانية خلات كلارا بارتون تنظم لمؤسسة لي ولات معروفة ب الصليب الحمر لميريكاني. الدوزان تاع الاسعافات اللولانية. الاحتفاظ ب فارماسي صغيرة ديال لاسعافات اللولانية في الدار ولّا الطوموبيل ولّا مكان الخدمة امر مهم و ضروري. بعض الادوات الاساسية اللي ينصح يكونو في الشكارة د الاسعاف سوا في الدار ولّا الطوموبيل، كتشمل: التوجيهات العامة. قبل ما يبدا لواحد ف عملبة الانقاذ خاسو يدير هادشي: البداية ب اسعاف الحالات اللي كتشكل خطر كبير بحال النزيف ولّا لحبيس ديال التنفس، ولّا ف لكسايد الكبيرة (وجود عدد كبير من المصابين) خاص يبدى ب فرز المصابين على حساب القانون المتبع ف البلاد (خطة الدولة ف التعامل مع لكسايد الكبيرة). مثلا كاينة الخطة البريطانية و الخطة لميريكانية ف التعامل مع لكسايد الكبيرة و كل خطة عندها اجراءاتها و تصنيفها. خاص يتم لاستمرار ف المعاينة و الاسعاف حتى يوصل الطبيب ولّا حتى يوصل المصاب للسبيطار. ماخاصش يتّنقل المصاب من بلاصتو يلا كان ممكن يكونو عندو تهريسات ف السنسول ولّا القفص الصدري الا فحالة كان خاص يتم ابعادو على الخطر و بشرط يتحط على حمالة مسرّحة.
سيزار لويس دي مونطالبان

سيزار لويس دي مونطالبان اي ماثاص (مزيود ف 1 دجنبر 1876 ف سيپولڤيدا، توفى ف 5 فبراير 1971 ف طانجا) اركيولوجي صبليوني لي لخدمة ديالو مركّزة على لاركيولوجيا ديال شمال افريقيا. حياتو. مونطالبان كان كيشارك ف التجمعات ديال قهاوي بحال دي لا لونا، فورنوص و پومبو. و كان معاشر معا ماريو روصو دي لونا. كان مغامير و مسكتشيف، و دار حفريات ف شمال افريقيا بحال ف لمعلامة د مزورا. بعدما طرا لانقلاب لعسكاري د يوليوز 1936، شدوه لانقلابيين ف لحبس. بعدما خرج، بقى كيمارس لاركيولوجيا بشكل تانوي حتال فاش مات ف 1971 ف طانجا. مصادر. بيبليوڭرافيا.
فاطمة الجامعي لحبابي

فاطمة الجامعي لحبابي (مزيودة ف 16 مارس 1944، توفات ف 6 فبراير 2024) هي اديبة و اكاديمية مغريبية. و هي مرات لفيلسوف لمغريبي محمد عزيز لحبابي. حياتها. خدات فاطمة لحبابي ليصونس ف اللوغة لعربية و لاداب لعربي من جامعة محمد لخامس، و ف 1977 خدات ماسطر من كلية دار لعولوم ف جامعة لقاهرة. ف 1978، خدات دپلوم ف التوتيق لماكيني من مدراسة الصيونص د لاعلام ف الرباط. ف 1988، خدات دوكتورا د الدولة من الصوربون. خدمات لحبابي ف التعليم التانوي مابين 1967 و 1970، و قرّات ف لمدراسة لوطنية د لادارة ف الدزاير مابين 1971 و 1974، ف لمدراسة لمحمدية د لمهندسين، و ف لكليات د لاداب د الرباط و فاس. ولّات عضوة ف عدد ديال لهيئات التقافية، من بينها: "مجلس امناء منتدى الفكر العربي" ف عومان، "المجلس العربي للطفولة" ف لقاهرة، مصر، "جمعية الفلسفة ف لمغريب، تيحاد كتاب لمغريب، "لمجلس التنفيذي للجواش الافريقي" ف لقاهرة، و الجمعية لمغريبية لمستقبلية. كانت فاطمة لحبابي رئيسة د التحرير ديال جوج مجلات هوما "دراسات فلسفية وادبية" و "تكامل اصناف المعرفة"، و كانت عضوة ف التحرير ديال مجلة "الكتاب المغربي"، و عضوة مراسلة ديال مجلة "Mots". خدمتها. طرجمات: صدرات لحبابي كتوبا لي كاتضمّ خدمة ديال الندوات ف سلسلة "ابحاث واعلام"، بحال كتوبا على عبد الله ڭنون، عبد لهادي بوطالب، احمد بن شقرون، عبد الكريم غلاب، جامعة لقرويين، لمسرح لمغريبي، النضال لوطني لاداب لافريقي، لبيئة و التنمية، و لعوامل اللاقتيصادية ف التنمية.
شركة طيسلا

طيسلا هي شركة ميريكانية كتصنع الطونوبيلات د الضو و كتهتم ب الطاقة المتجددة. تاسسات فـ 2003 من عند جوج مهندسين هوما مارتين ابيرهارد و مارك طارپينينڭ. ف 2004، نضمّ ليهم ايلون ماسك، اللي هو واحد من اشهر الشخصيات فـ عالم التكنولوجيا و لي ولّا مستتمر و رئيس مجلس لادارة ديال الشركة. السمية ديال الشركة جاية من العالم و المخترع نيكولا تيسلا، اللي ساهم ف تطوير تقنيات الطاقة د التريسينتي. ف 2008، بدات الشركة كاتنتج اول موضيل ديالها لي هوّ طونوبيلة د السپور رودستر. تبعاتو موضيل S ف 2012، موضيل X ف 2015، موضيل 3 ف 2017، موضيل Y ف 2020، كاميو طيسلا سيمي ف 2022، و السايبر كاميو ف 2023. ف يونيو 2021، ولّات طيسلا موضيل 3 اول طونوبيلة د التريسينتي ف التاريخ كايتباعو منها كتر من مليون وحدة. ف 2023، لموضيل Y ولّا اكتر نوع د لمركوب ب 4 د الروايض تباع ف لعالم كامل. تاريخ تاسيس الشركة. تاسسات طيسلا ف ولاية كاليفورنيا، و بداو ف اللول ب تطوير طونوبيلة د التريسينتي رياضية سموها "طيسلا رودستر". هاد الطونوبيلة خرجات فـ 2008 ونجحات بزاف ف السوق. من بعد، وسعات طيسلا من المنتجات ديالها و ولات كتصنع موضيلات خرة بحال "موضيل S" و"موضيل X" و"موضيل 3" و"موضيل Y". الابتكارات التكنولوجية. طيسلا معروفة ب الابتكارات ديالها ف مجال لباتريات، حيث طورت باتريات قوية ل تخزين الطاقة. و كاين عندهم نظام الصوڭان الداتي (Autopilot) اللي كيخلي الطونوبيلات تصوڭ راسها ف بعض الظروف بلا ما يحتاج تدخل بشري. هاد التكنولوجيا كتعتبر من بين الاكثر تطور ف السوق. الطاقة المستدامة. بالاضافة للطونوبيلات د الضو، طيسلا كتخدم حتى ف مجال الطاقة المتجددة، حيث كتوفر منتوجات بحال لپانوات الشمسية و نظام تخزين الطاقة "Powerwall". الهدف ديال طيسلا هو تقليل الاعتماد على لفيول لاحفوري و تعزيز تخدام الطاقة النقية. السوق والتوسع. طيسلا حققات نجاح كبير ف الاسواق العالمية، و بداو كيوسعو العمليات ديالهم باش يشملو بلدان كثيرة. الشركة كتكمل ف الابتكار و تطوير التقنيات ديالها على ود تلبية حتياجات لمستهلكين و تحقيق لاهداف البيئية ديالهم.
دجو روڭان

دجوزيف دجيمس روڭان (مزيود ف 11 غشت 1967) پوكاسطر، كوميدي و مومتيل ميريكاني. كان قبل موقدّيم ف التلفازة. هوّ مول لپودكاسط لمشهور التجربة ديال دجو روڭان The Joe Rogan Experience، لي كيناقش فيه لاحدات لي طارية، السياسة، الدين، لفلسفة، الصيونص، لفنون د لمقاتلة، و غيرها من لمواضيع، معا شخصيات مشهورة. كيتّعتابر من اشهر لپودكاسطات و من اكتر وحدين كيتشافو ف لعالم. تزاد روڭان ف نيوارك، نيودجيرسي، و بدا لكاريير ديالو ف لكوميديا ف 1988 ف النواحي ديال بوسطن. بعدما تحوّل ل لوص انجيليس ف 1994، سنى كونطرا معا ديزني، باش يشارك ف التمتيل ف عدد ديال لبرامج د التلفازة، بحال هاردبول، و نيوز راديو. ف 1997، بدا كيخدم معا UFC كا موعلّيق. ف عام 2000، خرّج اول عامال كوميدي خاص ديالو، ب عنوان "راني غادي نكون متّ شي نهار… " I'm Gonna Be Dead Someday. كان موضيف ديال برنامج "عامل د لخوف" Fear Factor مابين 2001 و 2006. ف 2009، بدا روڭان لپودكاسط ديالو. ف 2015 كان ديجا ولّا من انجح لپودكاسطات ف لعالم، ب لملاين ديال السمعات ل كلا حلقة. سپوتيفاي خدات لحقوق لحصرية ديال نشر لپودكاسط د روڭان ف 2020، ب قيمة ديال 200 مليون دولار ميريكاني. من ديك الساع، لمتابعين ديالو تزادو بزاف، و ف 2024 جدد لكونطرا معا سپوتيفاي ب 250 مليون دولار، و بلا حقوق حصرية.
جاري

الجاري هو نوع من المعجنات كيدار بيه كاسكروط ولّا الفطور العجينة كتكون جارية ما بين العجينة ديال الشفنج ولّا البغرير؛ و كيتدهن بالزيت البلدية. هاد السمية معروفة عند ريافة خصوصا ديال منطقة مولاي دريس زرهون، و كيتشرب مع اتاي.
فكر نقدي

الفكر النقدي هو القدرة على تحليل المعلومات و الافكار بشكل عميق و منطقي، و نقدها باش نوصلو ل حقيقة الامور و ناخدو قرارات مبنية على ساس متين. هو واحد من المهارات اللي كيعتابروها بزاف من الناس ضرورية ف حياتنا اليومية. الفكر النقدي كايتطلب من لواحد باش ما يكونش مسدود ف افكارو، و يقبل و يكون مستاعد يناقش الافكار المختالفة و يشكك فيها. هادشي كيطلب شوية د الصبر و الفهم و القدرة على التساؤل و البحث المستامر. كاينين بزاف ديال التقنيات اللي كتعاون ف تطوير الفكر النقدي، بحال القراية المكثفة، و تبادل الافكار مع الناس الاخرين، و دراسة الامور من زوايا مختالفة. مثلا، ملي كايشوف لواحد خبر اولا معلومة جديدة، خاصو تمشي يقلّب على المصادر ديالها، و يشوف واش هاد المصادر موثوقة ولا لا. و كذالك تقارن بين المصادر المختالفة باش يوصل ل واحد النتيجة اللي كتكون قريبة من الحقيقة. لحياة اليومية عامرة بمواقف اللي كتطلب من لواحد يكون نقدي ف تفكيرو. مثلا، ملي كايشريو شي حاجة، كايشوف التقييمات ديال الناس اللي شراوها قبل، و كايقارنو بين المنتجات باش ياخدو افضل قرار. و ف لخدمة، ملي لواحد كايكون عندو شي فكرة جديدة، كايناقشها مع صحابو ف لخدمة و كايتقبل النقد البناء باش يحسن من الفكرة ديالو. الفكر النقدي كيعاون لواحد يكون شخص افضل، و كيحميه من التقوليب و المعلومات المغلوطة، و كيخليه يكون واعي و مسؤول كتر ف قراراتو.
حسن أقصبي

حسن اقصبي (طانجا، 5 دجنبر 1934 - 14 نونبر 2024) كان كوايري مغريبي، من لكوايريا لمعروفين ڭاع ف التاريخ د لمغريب. مسيرتو. لعب حسن اقصبي خلال مسيرتو الاحترافية مع 4 ديال الاندية في سبعطاش موسم وسجل خلالها 184 هدف ضمن 317 ماتش. و فاز في موسم واحد بالكاس وفي موسم خور بالبطولة.
ساتياجيت راي

حياتو الشخصية. النشاة و التعليم ديالو. عائلة "ساتياجيت راي" كانت معروفة ف البلاد من قبل عشر جيال عل الاقل. جدو "اوبندكريشار راي تشودري" كان كاتب و رسام و فيلسوف و ناشر و عالم ف الفلك. زيد على هادشي كان زعيم ديني ديال حركة "براهمو ساماج". باه "سوكومار راي" (ولد اوبيندراكيشور)، كان شاعر و كاتب قصص مشهور و عندو قصائد كضحك معروفة ب اللغة البنغالية. و كانو ف العائلة حتى رسامين و نقاد. لمخرج "ساتياجيت راي" هو ولد "سوكومار" و مو "سوبرافا راي". تزاد ف مدينة كلكتا. ملي كان عندو غير 3 سنين، توفى ليه باه. وكان على مو "سوبرافا" تخدم باش تصرف على العائلة.
تادي پوݣاتشار

تادي پوݣاتشار (تزاد ف 21 شتنبر 1998 فجماعة كوميندا) هو كورور د الپيكالات سلوڤيني، بدا الكاريير د الاحتراف من 2019. مختاص فالكورسات د المراحل، بدا كايدير سميتو ف 2019 ملي تكلاصا الثالث على عمر عشرين عام فطواف السبليون. تادي پوچاتشار هو النيميرو واحد فالكورس د الپيكالات من 2021 ل 2024.
ووت ڤان آرت

ووت ڤان ارت (تزاد ف 15 شتنبر 1994 ف هيرنتالز) هو كورور د الپيكالات بلجيكي، و كايلعب فالفرقة الهولندية جومبو-ڤيسما من 2019. مختاص فالسيكلو-كروص، كان بطل العالم ثلاثة د المرات فهاد الرياضة ف 2016، 2017 و 2018. و كان بطل بلجيكا على الطريق ف عام 2021، بطل بلجيكا ضد الساعة ف عام 2019، 2020 و 2023، و ربح تسعا د المراحل من طواف فرانسا اللي ربح فيه نيت الكلاصمو بالنقاط و التيتر د السوپر كومباتيف ف 2022. خدا ڤان ارت ربعة د الميداليات د النقرة فكورسات العالم على الطريق و عندو جوج الميداليات فالاولمپيات.
سعيد إدباعلي

سعيد ادباعلي (توفى ف 1 دجنبر 2024) سياسي مغريبي. كان عضو ف حيزب التقدم ؤ الشتيراكية و ف مجلس النواب على الصويرة من 2016 تال فاش توفّى. توفى ادباعلي ف كلينيك ف الدارلبيضا، و تّدفن ف مقبرة جماعة سيدي حجاج واد حصار ف اقليم مديونة. لكاريير. كان ادباعلي عضو ف "لجنة القطاعات الانتاجية" ف ولايتو لبرلمانية اللولة، من 2016 تال 2021، و ف "لجنة الداخلية والجماعات الترابية والسكنى وسياسة المدينة والشؤون الادارية" ف ولايتو التانية. و كان عضو ف اللجنة لمركزية ديال حيزب التقدم و لاشتراكية.
آيت المودن (إمكبين)

ايت المودن هو دوار جا ف لجماعة د ايت وادريم ف لاقليم د شتوكة ايت باها. تيسكن فيه قل من 100 واحد. تيحدّو من الشرق الدوار د تاكاذيرت، من لغرب انركي، من الشمال دوار تسيلا امخيين، و من لجنوب اݣمضان. ايت المودن فيه جمعية مدنية سميتها جمعية ايت المودن للتنمية المستدامة.
پيتر ساڭان

پيتر ساڭان (/ˈpɛtɛr ˈsaɡan/)، تزاد ف 26 يناير 1990 ف زيلينا، هو كورور د الپيكالات سلوڤاكي. كان تايتعتابر واحد من افضل الكورورات فالعالم، وهو اول كورور ربح ثلاثة د الشومپونات د العالم على الطريق متابعين. پيتر ساڭان هو الولد الرابع د واليديه لوبومير ساڭان و هيلينا ساڭانوڤا. عندو ختو سميتها دانييلا و جوج خوت سميتهم ميلان و جوراج، اللي هو نيت عايد كورور د الپيكالات و بدا الكاريير ديالو قبل من پيتر. من 2010 كانو بجوج كايلعبو فنفس الفرقة. فصغرو كبراتو ختو دانييلا حيت واليديه كانو مقابلين الحانوت ديالهم. فاللخر ديال يونيو 2024 لعب پيتر الكورس الپروفيسيونيل اللخر ديالو فطواف سلوڤاكيا. من بعد حبس الكاريير ديالو ف21 يوليوز.
بشار لأسد

بشار لاسد (مزيود ف 11 شتنبر 1965) سياسي و ضابط عسكاري سوري لي كان الرئيس نمرة 19 د سوريا من عام 2000 تال فاش طاح النظام ديالو ف 8 دجنبر 2024. لاسد كان لكوماندان ديال لقوّات د الجيش السوري، و لامين لعام ديال حيزب لبعت لعربي لاشتراكي. هوّ ولد حافظ لاسد، لي كان رئيس د سوريا من 1971 تال 2000 فاش توفى. ف التمانينات د لقرن 20 كان لاسد كمّل قرايتو باش يولي طبيب، و ف التسعينات كان خدام ف لندن كا طبيب د لعيون. ف 1994 خوه باسل لاسد توفى ف كسيدة ب الطونوبيل، و تعيّط ل بشّار باش يرجع ل سوريا و يولّي خليفة ديال بّاه. بشّار دخل ل لاكاديمية لعسكارية، و كان مكلّف ب لوصاية السورية على لبنان ف 1998. ف 17 يوليوز 2000 ولّا رئيس مور بّاه لي كان مات ف 10 يونيو. بزاف د لاكاديميين و لمحللين كيوصفو لحكم ديال لاسد بلي كان ديكتاتورية شخصية، لي كانت حاكمة سوريا كا دولة بوليسية شمولية. النظام معروف عليه بلي دار بزاف د لخروقات د حقوق بنادم، و مارس قمع كبير ضد الشعب. وخا النظام ديال لاسد كان كيوصف راسو بلي راه علماني، بزاف د لمحللين السياسيين ڭالو بلي كان كيستاغل الصراعات الطائفية ل صالحو. بشار لاسد ورت قلدات د لحكم مبازين على عبادة الشخصية من عند بّاه حافظ لاسد، ولايني ماقدرش يخلق نفس لمفعول ديال لولاء و التبعية، و واجه مقاومة ضد لحكم ديالو. هادشي ادى ل بزاف د لاعضاء د النظام لقديم يستاقلّو ولّا يتحيّدو، و لمقربين من النظام ولّاو من الطائفة الشيعية لعلوية لي كاتنتامي ليها فاميلة لاسد. التحرير لاقتصادي لي دار لاسد ضعّف لاقتصاد السوري، زاد لفروقات الطبقية، و ركّز السلطة ف يدو و يد لاتباع ديالو ف دمشق، ف لوقت لي الساكنة لقروية ف سوريا، الطبقة د لعمّال، التجار و الناس د لبيزنيس و الصناعة، و تا لاعضاء لقدام د النظام، ولاو مهمّشين. التورة لي ناضت ف لبنان، من مور لاغتيال ديال رئيس لوزارا اللبناني رفيق لحريري، ضطرات لاسد باش يسالي لوصاية السورية على لبنان ف فبراير 2005. ف 2011، بزاف د لبلدان و لهيئات دعاو لاسد باش يتخلى على لحكم، بعدما قمع لمضاهرات بشكل عنيف ف لاحدات ديال ربيع الشعوب لي ادّاو ل التورة السورية و لحرب لاهلية د سوريا. لحرب قتلات 580000 واحد، منهم 306000 علّ لقليلة ماشي مقاتلين. على حساب الريزو السوري د حقوق بنادم، كتر من 90% ديال لقتلى تسببو فيهم لقوّات ديال لاسد. لحكومة ديال لاسد رتاكبات عدد ديال الجرائم د لحرب ف لوقت ديال لحرب لاهلية، و لارمي ديالها دارت بزاف د لهجمات ب السلاح لكيماوي (منها مجزرة لغوطة ب ڭاز سارين ف 2013). ف نونبر 2024، مجموعة ديال لمسلحين د لمعارضة دارو هجمات ضد النظام د لاسد. ف 8 دجنبر، دخلو ل دمشق، و بشار لاسد هرب ل روسيا، لي عطاتو اللجوء السياسي. هادشي ادى ل الطيحة ديال النظام د لاسد ف نفس النهار.
روسو

روسو ولا روزو (بلينݣليزية: Roseau، بلكريول: Wozo - ووزو) هي لعاصيما د ضومينيكا و اكبر مدينة فيها. جات ف لجنوب لغربي د لبلاد و كاطّل على لبحر د لكاريبي. تيسكنو فيها تقريبا 15. 000 واحد، و فيها اكبر مرسا ف لبلاد. لاصل د السميا جاي من لفرانساويا من لوقت اللي ستعمرات فرانسا ديك لموطع. روزو بلفرانساوية تاتعني لقصب، اللي كان موجود بزاف تمّا ملّي جاو لفرانساويين.